Ons was 4 grootmense en het dit baie geniet. Die eenheid is toegerus met als wat jy nodig het vir 'n stil wegbreek. Oordosis van vars lug.
Twee groot probleme met Fynbos Ridge. Daar is 'n deur (wat gesluit is) tussen eenhede. Jy hoor hoe die mense langsaan gesels, kombuisdeure klap, musiek speel, ens. Die een aand moes ons vir ons bure vra om, asseblief, na 'n paar uur, hul rap-musiek sagter te sit, aangesien ons nie ons TV kon hoor nie. 'n Dag of wat later kon ons iemand pragtig hoor kitaarspeel. Die ander groot frustrasie was toegang tot die see. Ons het soos kriminele gevoel om vir die wag by Eersterivier te vra of ons kan toegang kry. Die strand was gesluit, maar ons wou net bietjie deur Eersterivier gaan stap. Die eerste aand is ons toegelaat, die tweede keer toe ons gevra het, het Chris (wie se nommer ons gegee is deur ontvangs) ons toegang geweier! Ons kon deur die hek sien dat daar baie families in die (een) straat is! Hy het gesê dat daar nie parkering binne is nie, ons sal op iemand se private erf moet parkeer en die strand was in elke geval gesluit. Dit is 'n baie lang, 1 km en styl afdraand see toe en dan is daar nie parkering nie as jy jou kar neem. Die netheid van die eenheid was ook nie wat wonders nie: Die banke was vuil (in eenheid 5) en die kussings met die protea-motief op het gestink na sweet. In die kombuis was daar geen groenteskiller of snybord nie en die glase pas nie almal bymekaar nie. Die pad vanaf die padstal is geskraap en reggemaak so die 8 km grondpad is nie meer 'n probleem nie. Die personeel is behulpsaam en vriendelik, maar die restaurant neem 'n buitengewone lang tyd om jou kos te bring, al is dit net 'n broodjie met eiers.
Fynbos ridge is 'n baie aangename plek om vir 'n naweek weg te breek en net die rustigheid wat die see bied te geniet. Die eenheid is baie goed uitgelê en die binnebraai maak dit heerlik in die wind en koue buite.
Ons verblyf by Fynbos Ridge no. 3 was voorwaar 'n aangename ervaring. Dit is 'n pragtige, skoon meenthuis met 'n asemrowende see-uitsig en alles wat ons benodig het om ons verblyf 'n plesier te maak. Die binnebraai is voorwaar 'n goeie alternatief vir die dae wat dit koud en reënerig is. Ons sal meenthuis no. 3 beslis aanbeveel omdat dit reg voor in die kompleks is en onbeperkte uitsig oor die see bied. Die enigste negatiewe ervaring is die ongeveer 10 km slegte grondpad na Fynbos Ridge toe. Indien jy met 'n bakkie of SUV reis sal die pad minder van 'n slegte ervaring wees as wanneer jy met 'n kar reis.
Die 9 km grondpad is baie sleg om daar te kom. Sal dit waardeer het as dit duidelik gestel is toe die plek geadverteer is. Die restaurant was onverwags toe a.g.v. 'n troue. Ons het beplan om daar te eet so het nie enige kos saamgevat nie. Ons kon nie 'n ordentlike eetplek oop kry in die aand in daardie omgewing nie so ons het toe maar opgepak en huis toe gery al het ons reeds die verblyf betaal.
Baie netjiese plek, met 'n mooi uitsig. Dis net jammer vir die grondpad om daar te kom. Het 'n pap wiel gekry a.g.v. die grondpad.
Ek het twee groot probleme gehad met Fynbos: Die laatste 9 km van die roete soontoe is 'n grondpad wat in 'n haglike toestand is as jy met 'n kar ry. Ek moes twee bande vervang op ons huurmotor. Daar word nêrens melding gemaak van die slegte toegangspad nie. Laastens maak hulle restaurant se kombuis al 18:00 toe. As jy dus aandete wil eet, moet jy die slegte grondpad in die donker aandurf om iewers te gaan eet.